Et ungt kærestepar endte på hovedet i deres bil, efter de kørte i rabatten, der var våd og mudret efter dagens regnskyl.

Et ungt kærestepar har pådraget sig enkelte skræmmer og et gevaldigt chok, efter de onsdag eftermiddag slog en kolbøtte og endte på taget i deres bil, da de var ude og køre på Fyrkildevej nær Arden. Det fortæller indsatsleder ved Nordjyllands Beredskab Caspar Weisberg. - De fortalte, at de lige pludselig mistede kontrollen, da de ramte rabatten. Vi formoder, at dagens regnvejr har gjort rabatten blød og mudret, og at det har sendt bilen på afveje, siger Caspar Weisberg. Det unge par var allerede blevet hevet ud af ambulanceredderne, da brandvæsenet ankom. Caspar Weisberg fortæller, at de tilskadekommende var ved fuld bevidsthed og til at tale med, men naturligvis meget chokerede. De er nu blevet kørt med ambulancen til Aalborg Universitetshospital til kontrol. Parret virkede til at have det godt, men manden klagede over rygsmerter, han tidligere har pådraget sig, oplyser Caspar Weisberg. Beredskabet har ryddet op på ulykkesstedet.